Biarritz ja Baskimaa - La France en Finlande - Ambassade de France à Helsinki
Etusivu > Matkalle Ranskaan > Biarritz ja Baskimaa
Biarritz ja Baskimaa
Biarritz sijaitsee Biskajanlahdella Nouvelle-Aquitainen alueella Lounais-Ranskassa. Kaupunki on perustettu 1700-luvun puolivälissä, ja parhaiten se tunnetaan lomakohteena, etenkin kylpylä- ja hyvinvointipalveluistaan. Biarritz on myös surffareiden taivas vailla vertaa valkoisine hiekkarantoineen. Myös golfia voi pelata lähes ympäri vuoden.
Biarritz on suosittu golfkohde, jolla on pitkät perinteet. Euroopan toiseksi vanhin kenttä, Golf du Phare de Biarritz, avattiin jo vuonna 1888. Kaupungissa on myös Centre International d’Entrainement au Golf d’Ilbarritz, jonka kentät on sovitettu eri tasoisille golffareille. Lisäksi Biarritzin lähettyvillä on 12 golfkenttää. Biarritz Golf -passi on voimassa ympäri vuoden. http://www.golfpassbiarritz.com/
1700-luvun puolivälissä huomattiin, että merivedellä Biarritzin edustalla oli terapeuttisia ominaisuuksia. Kaupungin maine thalasso-vesiterapian, terveyden ja hyvinvoinnin alalla on säilynyt. Biarritzissa on runsain mitoin kylpylöitä ja hotelleja, ja mahdollisuudet hemmotteluun ovat erinomaiset! Jos haluaa todella arjen yläpuolelle kurottavan kokemuksen, kannattaa käydä Hôtel du Palais’ssa, joka sijaitsee Napoleon III:n entisen kesäsunnon Villa Eugenien yhteydessä.
Surffausta ja rantaelämää
Biarritzissa on kuusi eri uimarantaa: Miramar, Grande Plage, Port-Vieux, Côte des Basques, Marbella ja Milady. Suurin niistä, La Grande Plage, ulottuu yllämainitusta Hôtel du Palais’ta pohjoisessa le Bellevue’n edustalle etelässä. Keskeisen sijaintinsa ansiosta se on hyvin suosittu, eikä sen hiekalta aurinkokylvyistä ole pitkä kauppoihin, kahviloihin ja ravintoloihin. La Plage du Port-Vieux -ranta on suojassa rannikkoon kiinnikasvaneen luodon takana.
Lukuisien rantojen ansiosta on surffareillakin valinnanvaraa. Kun La Côte des Basques sopii hyvin aloittelijoille, on Le Club taas tottuneempien suosiossa.
Surffaaminen tuli tunnetuksi Euroopassa vuonna 1957, ja se rantautui tuolloin nimenomaan Biarritziin.
Biarritzissa on talvella 25 084 asukasta ja kesällä 110 000 (INSEE’n vuoden 2014 tilastojen mukaan)... Ilman tuon uudempiakin lukuja on selvää että kaupunki on suosittu kesäkohde.
Vinkki: Planète Musée du Chocolat, Biarritzin kuuluisa suklaamuseo vie matkalle suklaan maailmaan ja esittelee kaakaon lukuisat käyttötavat. Mielenkiintoinen ja erilainen museo makeannälkäisille ja tiedonhaluisille. http://www.planetemuseeduchocolat.com/
Pohjois-Espanjasta Etelä-Ranskaan ulottuva Baskimaa on yksi Euroopan vanhimpia ja kulttuuriltaan rikkaimpia alueita. Baskimaalla on moderneja kaupunkeja, maailmanluokan keittiö, ja se tarjoaa katsauksen aivan erityiseen paikalliseen kulttuuriperintöön. 40 minuutin matkan päässä Biarritzista sijaitsee Espelette, joka on antanut nimensä alkuperämerkitylle piment d’Espelette -chilille. Kannattaa poiketa Atelier du Pimentissa tutustumassa mausteen historiaan ja makuun. Lokakuisin järjestetään myös vuosittainen chilifestivaali.
Vartin automatkan päässä Biarritzista sijaitsee Anglet, suojeltu luontoalue rannikon ja 230 hehtaarin mäntymetsän välissä. Perinteisten patikoinnin, pyöräilyn ja golfin lisäksi on tarjolla merellistä thalassoterapiaa tai vaikkapa Baskimaan omaa pallopeliä Pelotaa.
Alueen kiehtovimmat näkymät tarjoaa Baskimaalla sijaitsevan La Rhune -vuoren huippu, jonne pääsee helpoimmin antiikkisella pikkujunalla Le Petit Train de La Rhune. Juna on vuodelta 1924, ja 35 minuutin matkalla kivutaan 905 metriin natisevien vaunujen kyydissä. Michelin Green Guide on rankannut näkymät kolmen tähden arvoisiksi, joten kyseessä on ainutlaatuinen nähtävyys.
Julkaistu 09/05/2018
Suomen Pariisin-suurlähetystö
Suunnittele Ranskan-matkasi
Gastronomian pääkaupunki Lyon
Ranskassa tapahtuu: katso koko vuoden kalenteri
Nizza, Côte d’Azurin pääkaupunki